EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

La 30 iunie 2020, Consiliul a adoptat, la propunerea Comisiei, Recomandarea (UE) 2020/912 a Consiliului privind restricția temporară asupra călătoriilor neesențiale către UE și posibila eliminare a acestei restricții („recomandarea”), care prevedea eliminarea treptată a restricțiilor de călătorie către UE impuse la începutul pandemiei de COVID-19.

Recomandarea a stabilit o serie de criterii pentru determinarea țărilor terțe din care ar trebui să se permită călătoriile neesențiale către statele membre și alte țări cărora li se aplică acquis-ul Schengen. Țările terțe, regiunile administrative speciale și alte entități și autorități teritoriale („țări și regiuni terțe”) care îndeplinesc criteriile au fost incluse în anexa I la recomandare. În plus, în anexa II, recomandarea prevedea o listă a necesităților și funcțiilor esențiale ce justifică efectuarea călătoriilor din țări terțe care nu sunt incluse în lista din anexa I.

Recomandarea a fost modificată la 2 februarie 2021 și la 20 mai 2021, în special pentru a adapta criteriile utilizate la evoluția situației epidemiologice, pentru a ține seama de desfășurarea campaniilor de vaccinare la nivel mondial și pentru a prevedea măsuri care să contribuie la limitarea răspândirii variantelor care determină îngrijorare și a variantelor de interes epidemiologic. În plus, de la adoptarea sa, Consiliul a modificat de douăsprezece ori anexa I pentru a adăuga sau a elimina țări de pe lista țărilor și regiunilor terțe pentru care restricția privind călătoriile neesențiale ar putea fi eliminată.

La 22 februarie 2022, Recomandarea (UE) 2022/290 a fost modificată din nou pentru a se ține seama, în special, de introducerea certificatului digital al UE privind COVID prin Regulamentele (UE) 2021/953 și (UE) 2021/954. În plus, recomandarea respectivă invita Comisia să revizuiască recomandarea, în vederea eliminării anexei I, ținând seama de creșterea ratei de vaccinare la nivel mondial, permițând trecerea de la o evaluare a riscului bazată pe țară la o evaluare a riscului bazată pe persoană în ceea ce privește călătoriile. Ulterior, Comisia a fost invitată să raporteze Consiliului și, după caz, să prezinte o propunere de eliminare a anexei I la recomandare.

Lista țărilor și regiunilor terțe scutite de restricții pe baza unor criterii obiective (anexa I) a fost un mijloc util și proporțional de menținere a frontierelor externe deschise atât pentru călătorii cu rol neesențial, cât și pentru călătorii cu rol esențial, în iunie 2020 și ulterior, când producția de vaccinuri nu răspundea încă cererii de la nivel mondial. Acest lucru nu mai este însă valabil. Între timp, Agenția Europeană pentru Medicamente (EMA) și Organizația Mondială a Sănătății (OMS) au autorizat și au produs un număr tot mai mare de vaccinuri împotriva COVID‑19 care, în consecință, au fost administrate în UE și în afara acesteia. Din acest motiv, Comisia propune din nou eliminarea anexei I din recomandare.

Până în prezent, rata de vaccinare primară împotriva COVID-19 la nivelul populației totale a UE/SEE a ajuns la 72,7 % la 6 octombrie 2022 și a stagnat din aprilie 2022. Absorbția primei doze de rapel/suplimentare la nivelul populației totale a fost de 53,9 %.

Campaniile de vaccinare la nivel mondial au înregistrat progrese constante. Rata totală actuală de vaccinare a populației mondiale la 7 octombrie 2022 a fost de 61,8 % pentru ciclul complet de vaccinare primară a populației lumii. Totuși, această cifră prezintă disparități importante între țări și regiuni, cu o absorbție mult mai scăzută în țările în curs de dezvoltare, stagnând, de asemenea, din aprilie 2022.

În plus, Agenția Europeană pentru Medicamente (EMA) a aprobat, la 1 septembrie 2022, două vaccinuri bivalente de tip ARNm care vizează subvarianta Omicron BA.1, pe lângă tulpina inițială a SARS-CoV-2, dezvoltate de Pfizer/BioNTech și Moderna, și, la 12 septembrie 2022, un vaccin bivalent suplimentar de tip ARNm, dezvoltat de Pfizer/BioNTech, care vizează subvariantele Omicron BA.4 și BA.5, precum și virusul inițial. Mai mult, o a doua categorie de vaccinuri pe bază de proteine virale, așteptată în această toamnă sau iarnă, va veni în completarea portofoliului larg de vaccinuri al UE.

În continuare, deciziile de punere în aplicare prin care se stabilește că certificatele privind COVID-19 eliberate de o țară terță cetățenilor UE și membrilor familiilor acestora, precum și resortisanților țărilor terțe aflați în situație de ședere legală în UE trebuie considerate echivalente cu certificatele eliberate de statele membre în conformitate cu Regulamentul (UE) 2021/953 referitor la certificatul digital al UE privind COVID („deciziile de echivalență”) facilitează într-o mai mare măsură posibilitatea de a relua călătoriile în UE prin instituirea unui cadru pentru recunoașterea certificatelor de testare, vaccinare și vindecare emise de țări terțe.

În plus, deși rata generală de notificare a cazurilor de COVID-19 în UE/SEE ar putea continua să fluctueze în timp, trebuie să analizăm indicatori de severitate, cum ar fi ratele de ocupare a spitalelor și a secțiilor de terapie intensivă care, deși continuă să fluctueze, se mențin pentru moment sub control. Valul înregistrat în vara anului 2022 ilustrează modul în care circulația intensă a virusului, ca urmare a apariției unei noi variante care determină îngrijorare, nu generează neapărat o presiune considerabilă asupra sistemelor sanitare naționale. Acest aspect evidențiază importanța unei abordări prudente atunci când se are în vedere introducerea unor restricții de călătorie pe baza numărului de cazuri sau a prezenței unei noi variante.

La 15 septembrie 2022, în cadrul unui mecanism integrat pentru un răspuns politic la crize, președinția a invitat statele membre să își împărtășească opiniile cu privire la abordarea coordonată a ridicării restricțiilor la frontierele externe, în conformitate cu recomandarea. Toate statele care participă la spațiul fără controale la frontierele interne („spațiul Schengen”), inclusiv Norvegia, Elveția, Liechtenstein și Islanda, au menționat că în prezent nu au restricții (sau sunt în curs de a le elimina) și nu intenționează să reintroducă nicio restricție, cu excepția cazului în care survine o preocupare specifică legată de apariția unei noi variante care determină îngrijorare sau care prezintă interes epidemiologic. Toate statele care au luat cuvântul au sprijinit eliminarea anexei I din recomandare, precum și eliminarea restricțiilor de călătorie.

Având în vedere cele de mai sus și dacă situația epidemiologică rămâne stabilă, inclusiv odată cu circulația variantelor cunoscute ale SARS-CoV-2, Comisia consideră că restricțiile privind călătoriile către Uniune ar trebui eliminate. Cu toate acestea, în conformitate cu majoritatea clară a statelor participante, Comisia consideră că așa-numita frână de urgență prevăzută în recomandare ar trebui menținută. În același timp, experiența a arătat că este necesar să se aplice, de asemenea, o abordare comună în ceea ce privește eliminarea frânei de urgență, pentru a evita restricțiile îndelungate, disproporționate și inutile în ceea ce privește călătoriile internaționale.

În cele din urmă, în pofida evoluțiilor pozitive din trecut prezentate mai sus, virusul SARS­CoV-2 rămâne activ și continuă să circule la nivel mondial, iar pandemia nu s-a încheiat. Noile valuri de infectare care ar putea cauza deteriorarea situației epidemiologice, inclusiv ca urmare a apariției unei noi variante care determină îngrijorare sau care este de interes epidemiologic, nu pot fi excluse. Într-adevăr, după cum a raportat Centrul European de Prevenire și Control al Bolilor (ECDC) la 7 octombrie 2022, situația epidemiologică sugerează o creștere a ratei de transmitere în majoritatea statelor membre, însă fără a se indica modificări ale distribuției variantelor aflate în circulație. Într-un astfel de caz, statele membre și țările asociate spațiului Schengen ar trebui să fie pregătite să reintroducă în mod coordonat unele restricții sau pe toate.